title: 2015 m. lapkričio 17 d. Komisijos įgyvendinimo reglamentas (ES) 2015/2066, kuriuo pagal Europos Parlamento ir Tarybos reglamentą (ES) Nr. 517/2014 nustatomi fizinių asmenų, užsiimančių aukštos įtampos skirstomųjų įrenginių, kuriuose yra fluorintų šiltnamio efektą sukeliančių dujų, montavimu, aptarnavimu, technine priežiūra, remontu ar eksploatacijos nutraukimu arba fluorintų šiltnamio efektą sukeliančių dujų surinkimu iš stacionarių aukštos įtampos skirstomųjų įrenginių, būtiniausi sertifikavimo reikalavimai ir abipusio pripažinimo sąlygos (Tekstas svarbus EEE)

text:
18.11.2015

               LT

               Europos Sąjungos oficialusis leidinys

               L 301/22

         KOMISIJOS ĮGYVENDINIMO REGLAMENTAS (ES) 2015/2066
   2015 m. lapkričio 17 d.
   kuriuo pagal Europos Parlamento ir Tarybos reglamentą (ES) Nr. 517/2014 nustatomi fizinių asmenų, užsiimančių aukštos įtampos skirstomųjų įrenginių, kuriuose yra fluorintų šiltnamio efektą sukeliančių dujų, montavimu, aptarnavimu, technine priežiūra, remontu ar eksploatacijos nutraukimu arba fluorintų šiltnamio efektą sukeliančių dujų surinkimu iš stacionarių aukštos įtampos skirstomųjų įrenginių, būtiniausi sertifikavimo reikalavimai ir abipusio pripažinimo sąlygos
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 517/2014 dėl fluorintų šiltnamio efektą sukeliančių dujų, kuriuo panaikinamas Reglamentas (EB) Nr. 842/2006 (1), ypač į jo 10 straipsnio 12 dalį,
   kadangi:

               (1)

               Reglamente (ES) Nr. 517/2014 yra įpareigojimų, taikomų fizinių asmenų sertifikavimui, susijusiam su aukštos įtampos skirstomaisiais įrenginiais, kuriuose yra fluorintų šiltnamio efektą sukeliančių dujų. Be tokių dujų surinkimo, sertifikavimas apima įrenginių montavimą, aptarnavimą, techninę priežiūrą, remontą ir eksploatacijos nutraukimą. Reglamente (ES) Nr. 517/2014 taip pat reikalaujama, kad sertifikavimo programose būtų informacija apie atitinkamas technologijas, kuriomis pakeičiamos fluorintos šiltnamio efektą sukeliančios dujos arba sumažinamas jų naudojimas, ir apie saugų darbą su tomis technologijomis;

               (2)

               todėl Reglamento (ES) Nr. 517/2014 10 straipsnio taikymo tikslais atnaujinant sertifikavimo būdus ir abipusio pripažinimo sąlygas reikia nustatyti būtiniausius reikalavimus, taikomus veiklos apimčiai ir įgūdžiams bei žinioms, kuriuos būtina įtraukti;

               (3)

               siekiant atsižvelgti į esamas kvalifikacijos ir sertifikavimo sistemas, ypač priimtas pagal vėliau panaikintą Europos Parlamento ir Tarybos reglamentą (EB) Nr. 842/2006 (2), ir į Komisijos reglamente (EB) Nr. 305/2008 (3) nustatytus reikalavimus, tie reikalavimai, kiek įmanoma, turėtų būti įtraukti į šį reglamentą;

               (4)

               todėl Reglamentas (EB) Nr. 305/2008 turėtų būti panaikintas;

               (5)

               kad valstybės narės turėtų laiko savo sertifikavimo programoms pritaikyti taip, kad į jas būtų įtrauktas aukštos įtampos skirstomųjų įrenginių, kuriuose yra fluorintų šiltnamio efektą sukeliančių dujų, montavimas, aptarnavimas, techninė priežiūra, remontas ir eksploatacijos nutraukimas, taip pat dujų surinkimas iš kitokių nei Reglamente (EB) Nr. 305/2008 nurodytų aukštos įtampos skirstomųjų įrenginių, šio reglamento reikalavimą turėti aukštos įtampos skirstomųjų įrenginių, kuriuose yra fluorintų šiltnamio efektą sukeliančių dujų, montavimo, aptarnavimo, techninės priežiūros, remonto ir eksploatacijos nutraukimo pažymėjimą derėtų taikyti nuo 2017 m. liepos 1 d.;

               (6)

               šiame reglamente numatytos priemonės atitinka pagal Reglamento (ES) Nr. 517/2014 24 straipsnį įsteigto komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Dalykas ir taikymo sritis
   Šiuo reglamentu nustatomi būtiniausi reikalavimai, taikomi fizinių asmenų, užsiimančių aukštos įtampos skirstomųjų įrenginių, kuriuose yra fluorintų šiltnamio efektą sukeliančių dujų, montavimu, aptarnavimu, technine priežiūra, remontu ar eksploatacijos nutraukimu arba fluorintų šiltnamio efektą sukeliančių dujų surinkimu iš stacionarių aukštos įtampos skirstomųjų įrenginių, ir pagal tuos reikalavimus išduotų pažymėjimų abipusio pripažinimo sąlygos.
   2 straipsnis
   Fizinių asmenų sertifikavimas
   1.   Fiziniai asmenys, vykdantys 1 straipsnyje nurodytų rūšių veiklą, privalo turėti pažymėjimus, nurodytus 3 straipsnyje.
   2.   Šio straipsnio 1 dalyje nustatytas reikalavimas netaikomas fiziniams asmenims, vykdantiems vienos iš 1 straipsnyje išvardytų rūšių veiklą, jei jie atitinka šias sąlygas:

               a)

               jie dalyvauja mokymo kursuose, kuriuos baigus išduodamas atitinkamos veiklos pažymėjimas, ir

               b)

               jie vykdo veiklą prižiūrimi asmens, turinčio atitinkamos veiklos pažymėjimą ir visiškai atsakingo už tai, kad veikla būtų įvykdyta tinkamai.

         Pirmoje pastraipoje numatyta išimtis taikoma 1 straipsnyje nurodytos įvairių rūšių veiklos vykdymo laikotarpiais, kurių bendra trukmė ne ilgesnė kaip 12 mėnesių.
   3.   Šis reglamentas netaikomas gamintojo objektuose vykdomai gamybai ir remontui, susijusiems su aukštos įtampos skirstomaisiais įrenginiais.
   3 straipsnis
   Pažymėjimų išdavimas fiziniams asmenims
   1.   4 straipsnyje nurodyta sertifikavimo institucija išduoda pažymėjimus fiziniams asmenims, išlaikiusiems 5 straipsnyje nurodytos vertinimo institucijos surengtą teorijos ir praktikos egzaminą, skirtą I priede nustatytiems būtiniausiems įgūdžiams ir žinioms patikrinti.
   2.   Pažymėjime nurodoma bent:

               a)

               sertifikavimo institucijos pavadinimas, pažymėjimo turėtojo vardas ir pavardė, pažymėjimo numeris ir, jei yra, galiojimo terminas;

               b)

               veiklos, kurią pažymėjimo turėtojui suteikta teisė vykdyti, pavadinimas;

               c)

               išdavimo data ir išdavusio asmens parašas.

         3.   Laikoma, kad pagal Reglamentą (EB) Nr. 305/2008 išduotų pažymėjimų turėtojai yra kvalifikuoti atlikti visų 1 straipsnyje nurodytų rūšių veiklą, o 4 straipsnyje nurodyta sertifikavimo institucija gali tokios kvalifikacijos asmeniui pažymėjimą išduoti be pakartotinio egzaminavimo.
   4 straipsnis
   Sertifikavimo institucija
   1.   Sertifikavimo institucija numatoma nacionaliniuose įstatymuose arba ją skiria valstybės narės kompetentinga institucija ar kitos tokią teisę turinčios institucijos, kaip instituciją, kuri turi leidimą išduoti pažymėjimus fiziniams asmenims, užsiimantiems 1 straipsnyje nurodyta veikla.
   Sertifikavimo institucija veiklą vykdo nešališkai.
   2.   Sertifikavimo institucija nustato ir taiko pažymėjimų išdavimo, galiojimo sustabdymo ir atšaukimo procedūras.
   3.   Sertifikavimo institucija kaupia įrašus, pagal kuriuos galima patikrinti pažymėjimą gavusio asmens statusą. Iš įrašų turi būti aišku, kad sertifikavimas atliktas tinkamai. Įrašai laikomi ne mažiau kaip penkerius metus.
   5 straipsnis
   Vertinimo institucija
   1.   Valstybės narės kompetentingos institucijos paskirta vertinimo institucija arba kitos tokią teisę turinčios institucijos rengia egzaminus 1 straipsnyje nurodytiems fiziniams asmenims. 4 straipsnyje nurodyta sertifikavimo institucija taip pat gali būti paskirta vertinimo institucija.
   Vertinimo institucija veiklą vykdo nešališkai.
   2.   Egzaminai planuojami ir sudaromi taip, kad per juos būtų patikrinti I priede nustatyti būtiniausi įgūdžiai ir žinios.
   3.   Vertinimo institucija priima ataskaitų teikimo procedūras ir saugo įrašus, kad būtų galima dokumentais pagrįsti individualius ir bendrus vertinimo rezultatus.
   4.   Vertinimo institucija užtikrina, kad paskirti egzaminuotojai būtų tinkamai susipažinę su atitinkamais egzaminavimo metodais ir egzaminavimo dokumentais, ir būtų kompetentingi toje srityje, kurios žinios tikrinamos. Ji taip pat užtikrina, kad būtų sudarytos sąlygos per praktikos egzaminą naudotis būtina įranga, įrankiais ir medžiagomis.
   6 straipsnis
   Pranešimas
   1.   Iki 2017 m. sausio 1 d. valstybės narės Komisijos įgyvendinimo reglamente (ES) 2015/2065 (4) nustatyta forma pateikia Komisijai fizinių asmenų sertifikavimo institucijų, kurioms taikomas 4 straipsnis, pavadinimus bei duomenis ryšiams ir fizinių asmenų pažymėjimų, atitinkančių 3 straipsnio reikalavimus, pavadinimus.
   2.   Pagal 1 dalį pateiktą pranešimą valstybės narės papildo nauja aktualia informacija ir nedelsdamos pateikia Komisijai.
   7 straipsnis
   Abipusio pripažinimo sąlygos
   1.   Valstybės narės pripažįsta viena kitos pagal 3 straipsnį išduotus pažymėjimus.
   2.   Valstybės narės gali reikalauti, kad kitoje valstybėje narėje išduotų pažymėjimų turėtojai pateiktų pažymėjimo vertimą į kitą oficialiąją Sąjungos kalbą.
   8 straipsnis
   Panaikinimas
   Reglamentas (EB) Nr. 305/2008 panaikinamas.
   Nuorodos į panaikintą Reglamentą (EB) Nr. 305/2008 laikomos nuorodomis į šį reglamentą ir skaitomos pagal II priede pateiktą atitikmenų lentelę.
   9 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Tačiau fiziniams asmenims, užsiimantiems aukštos įtampos skirstomųjų įrenginių, kuriuose yra fluorintų šiltnamio efektą sukeliančių dujų, montavimu, aptarnavimu, technine priežiūra, remontu ir eksploatacijos nutraukimu, taip pat fluorintų šiltnamio efektą sukeliančių dujų surinkimu iš kitokių nei Reglamente (EB) Nr. 305/2008 nurodytų aukštos įtampos skirstomųjų įrenginių, kuriuose yra fluorintų šiltnamio efektą sukeliančių dujų, 2 straipsnio 1 dalis taikoma nuo 2017 m. liepos 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. lapkričio 17 d.

            Komisijos vardu

            Pirmininkas

         Jean-Claude JUNCKER

      (1)  OL L 150, 2014 5 20, p. 195.

      (2)  2006 m. gegužės 17 d. Europos Parlamento ir Tarybos reglamentas (EB) Nr. 842/2006 dėl tam tikrų fluorintų šiltnamio efektą sukeliančių dujų (OL L 161, 2006 6 14, p. 1).

      (3)  2008 m. balandžio 2 d. Komisijos reglamentas (EB) Nr. 305/2008, nustatantis darbuotojų, surenkančių tam tikras fluorintas šiltnamio efektą sukeliančias dujas iš aukštos įtampos skirstomųjų įrenginių, sertifikavimo būtiniausius reikalavimus ir gautų pažymėjimų abipusio pripažinimo sąlygas pagal Europos Parlamento ir Tarybos reglamentą (EB) Nr. 842/2006 (OL L 92, 2008 4 3, p. 17).

      (4)  2015 m. lapkričio 17 d. Komisijos įgyvendinimo reglamentas (ES) 2015/2065, kuriuo pagal Europos Parlamento ir Tarybos reglamentą (ES) Nr. 517/2014 nustatoma pranešimo apie valstybių narių mokymo ir sertifikavimo programas forma (žr. šio Oficialiojo leidinio p. 14).

      I PRIEDAS

         Būtiniausi įgūdžių ir žinių, kuriuos turi patikrinti vertinimo institucija, reikalavimai

      3 straipsnio 1 dalyje ir 5 straipsnio 2 dalyje nurodytas egzaminas sudarytas iš:

                  a)

                  teorijos egzamino – iš vieno ar kelių skiltyje „Egzamino rūšis“ raide (T) pažymėtų klausimų, skirtų patikrinti įgūdį ar žinias;

                  b)

                  praktikos egzamino, kurį laikydamas pareiškėjas turi atlikti tam tikrą skiltyje „Egzamino rūšis“ raide (P) pažymėtą užduotį, naudodamasis atitinkama medžiaga, įrankiais ir įranga.

                              Nr.

                              Būtiniausios žinios ir įgūdžiai

                              Egzamino rūšis

                              1

                              Elementarios svarbių aplinkos apsaugos klausimų (klimato kaitos, visuotinio atšilimo potencialo), aktualių Reglamento (ES) Nr. 517/2014 nuostatų ir aktualių įgyvendinimo aktų nuostatų žinios

                              T

                              2

                              Sieros heksafluorido (SF6) fizinės, cheminės savybės ir savybės aplinkos apsaugos atžvilgiu

                              T

                              3

                              Sieros heksafluorido (SF6) naudojimas elektros įrangoje (izoliacija, lanko gesinimas)

                              T

                              4

                              Sieros heksafluorido SF6 kokybė pagal aktualius pramonės standartus

                              T

                              5

                              Elektros įrenginių konstrukcijos supratimas

                              T

                              6

                              Sieros heksafluorido (SF6) kokybės tikrinimas

                              P

                              7

                              Sieros heksafluorido (SF6) ir jo junginių surinkimas ir sieros heksafluorido valymas

                              P

                              8

                              Sieros heksafluorido (SF6) saugojimas ir transportavimas

                              T

                              9

                              Sieros heksafluorido (SF6) surinkimo įrangos naudojimas

                              P

                              10

                              Sandaraus gręžimo sistemų naudojimas, jei būtina

                              P

                              11

                              Sieros heksafluorido (SF6) pakartotinis naudojimas ir įvairios pakartotinio naudojimo kategorijos

                              T

                              12

                              Darbas atviruose sieros heksafluorido (SF6) skyriuose

                              P

                              13

                              Šalutinių sieros heksafluorido (SF6) produktų neutralizavimas

                              T

                              14

                              Sieros heksafluorido (SF6) ilgalaikio stebėjimo ir atitinkamų duomenų registravimo pareigos pagal nacionalinius arba Sąjungos teisės aktus arba tarptautinius susitarimus

                              T

                              15

                              Nuotėkio mažinimas ir nuotėkio tikrinimas

                              T

                              16

                              Elementarios atitinkamų technologijų, kuriomis pakeičiamos fluorintos šiltnamio efektą sukeliančios dujos arba sumažinamas jų naudojimas, ir saugaus darbo su tokiomis technologijomis žinios

                              T

      II PRIEDAS

         Atitikmenų lentelė

                  Reglamentas (EB) Nr. 305/2008

                  Šis reglamentas

                  1 straipsnis

                  1 straipsnis

                  2 straipsnis

                  —

                  3 straipsnis

                  2 straipsnis

                  4 straipsnis

                  3 straipsnis

                  5 straipsnis

                  4 straipsnis

                  6 straipsnis

                  5 straipsnis

                  7 straipsnis

                  6 straipsnis

                  8 straipsnis

                  7 straipsnis

                  —

                  8 straipsnis

                  9 straipsnis

                  9 straipsnis

                  Priedas

                  I priedas

                  —

                  II priedas